[pic] | AZ EURÓPAI KÖZÖSSÉGEK BIZOTTSÁGA |

Brüsszel, 8.4.2009

COM(2009)171 végleges

A BIZOTTSÁG KÖZLEMÉNYE AZ EURÓPAI PARLAMENTNEK ÉS A TANÁCSNAK

a többéves pénzügyi keret (2007–2013) felülvizsgálatáról

Módosított javaslat

AZ EURÓPAI PARLAMENT ÉS A TANÁCS HATÁROZATA

a költségvetési fegyelemről és a pénzgazdálkodás hatékonyságáról és eredményességéről szóló, 2006. május 17-i intézményközi megállapodásnak a többéves pénzügyi keret tekintetében történő módosításáról

A BIZOTTSÁG KÖZLEMÉNYE AZ EURÓPAI PARLAMENTNEK ÉS A TANÁCSNAK

a többéves pénzügyi keret ( 2007–2013) felülvizsgálatáról

Energiaágazatbeli projektek finanszírozása az európai gazdaságélénkítési terv keretében (módosított javaslat)

A Bizottság „A transzeurópai energiahálózati és szélessávú infrastruktúra-projektek finanszírozása az európai gazdasági fellendülés terve keretében”[1] című dokumentum pénzügyi keretének felülvizsgálatához kapcsolódó, 2008. december 10-i tervezetében azt javasolta, hogy 2009-re 3 000 millió EUR-val, 2010-re pedig 2 000 millió EUR-val emeljék meg a pénzügyi keret 1a. fejezetben lévő kötelezettségvállalási előirányzatok éves felső korlátját. Ezt az emelést a költségvetési fegyelemről és a pénzgazdálkodás hatékonyságáról és eredményességéről szóló, 2006. május 17-i intézményközi megállapodás[2] (a továbbiakban: IKM) 23. pontjának második bekezdésével összhangban a 2. fejezetben lévő kötelezettségvállalási előirányzatok éves felső korlátjának 2008-ban 3 500 millió EUR-val, 2009-ben pedig 1 500 millió EUR-val történő csökkentésével kellett ellensúlyozni.

A fenti tervezet költségvetési hatósággal való első megvitatására tekintettel a Bizottság 2009. január 28-án tervezetcsomagot nyújtott be azzal a céllal, hogy megteremtse az érintett beruházások jogalapját[3]. Ezek a javaslatok a többéves pénzügyi keret felülvizsgálatára vonatkozó bizottsági javaslat első módosítását eredményezték. Az energiaágazatbeli projektek finanszírozása tekintetében az 1a. fejezet felső korlátját legfeljebb 3 500 millió EUR-val emelnék meg. A szélessávú internet vidéki területeken történő fejlesztésének előmozdítására, valamint a Közös Agrárpolitika 2003. évi félidei reformjának („állapotfelmérés”) értékelésével összefüggésben meghatározott új kihívásokhoz kapcsolódó műveletek megerősítésére a 2. fejezeten belül 1 500 millió EUR állna rendelkezésre, amelyet az Európai Mezőgazdasági Vidékfejlesztési Alap hajtana végre.

A további tárgyalásokat követően az Európai Parlament, a Tanács és a Bizottság a 2009. április 2-i háromoldalú találkozón a csomag alábbiak szerinti finanszírozásáról állapodott meg[4]:

1. A csomag – amelynek célja, hogy kiegészítő ösztönzést nyújtson a gazdaságnak és fejlessze az energiabiztonságot – teljes összege folyó árakon 5 000 millió EUR:

2. az energiaágazatbeli projektek finanszírozására 3 980 millió EUR áll majd rendelkezésre a pénzügyi keret 1a. fejezetén belül: 2009-ben 2 000 millió EUR, 2010-ben pedig 1 980 millió EUR.

3. Továbbá a 2. fejezeten belül 1 020 millió EUR áll majd rendelkezésre a szélessávú internet vidéki területeken történő fejlesztésének előmozdítására, valamint az állapotfelméréssel összefüggésben meghatározott új kihívásokhoz kapcsolódó műveletek megerősítésére.

4. A teljes 5 000 millió EUR-s összeg finanszírozását a lehető legrövidebb időn belül biztosítják majd:

5. Az 1a. fejezet 2009. évi felső korlátját 2 000 millió EUR-val emelik meg, amit a 2. fejezet 2009. évi felső korlátjának ugyanilyen összegű csökkentésével ellensúlyoznak, az IKM 21–23. pontjával összhangban. A vidékfejlesztés 2009. évi költségvetését továbbá 600 millió EUR-val egészítik ki a szélessávú internet finanszírozására, valamint az új kihívásokhoz kapcsolódó műveletek megerősítésére. A módosított bizottsági javaslat és a 2009. évi költségvetés előzetes költségvetés-módosítási tervezete alapján ennek megfelelően a többéves pénzügyi keretet felülvizsgálják, a 2009. évi költségvetést pedig módosítják.

6. A fennmaradó összeg (2 400 millió EUR) finanszírozását a 2010. évi költségvetési eljárás egyeztetése során kompenzációs mechanizmus biztosítja majd a jogi keretben előirányzott valamennyi költségvetési eszköz felhasználásával, a finanszírozást szükség esetén legkésőbb a 2011. évi költségvetési eljárás egyeztetésekor teszik teljessé:

7. Az Európai Parlament, a Tanács és a Bizottság meg fogja vizsgálni valamennyi rendelkezésre álló forrást, amelyek a pénzeszközök kompenzációját biztosítják majd.

8. A 2. fejezetben rendelkezésre álló összegek felhasználásának mérlegelése előtt 420 millió EUR-t elkülönítenek a szélessávú internettel és az állapotfelméréssel összefüggésben meghatározott új kihívásokhoz kapcsolódó műveletek megerősítésére irányuló 2010. évi intézkedésekre.

9. Az 1 980 millió EUR-s összeg kompenzálása érdekében (tiszteletben tartva az intézményközi megállapodás 13. pontját) a 2009. évi felső korlátok alatt fennmaradó mozgástér és a 2010-re rendelkezésre álló mozgástér, valamint szükség esetén minden egyéb hozzáférhető pénzeszköz felhasználásra kerül, a 2011-re rendelkezésre álló mozgásteret is ideértve. A kompenzációs mechanizmus nem érinti az együttdöntési eljárással elfogadott programok pénzügyi keretösszegét és az éves költségvetési eljárást.

10. A 2007–2013 közötti időszakra vonatkozó többéves pénzügyi keret átfogó felső korlátját nem fogják túllépni.

Ez a módosított javaslat lefedi a 2007–2013 közötti időszakra vonatkozó többéves pénzügyi keret felülvizsgálatát, amelyet a három intézmény közötti fenti finanszírozási megállapodás első lépésének részeként irányoztak elő.

A 2. fejezet jelenlegi mozgástere 2009-re 3 517 millió EUR-t tesz ki. Figyelembe véve a szélessávú infrastruktúra és az állapotfelméréshez kapcsolódó új kihívások vonatkozásában a 2. fejezeten belül felhasználásra javasolt 600 millió EUR-t, továbbá a felső korlát 2 000 millió EUR-val történő tervezett csökkentését, 2009-ben a 2. fejezet felső korlátján belül több mint 900 millió EUR-s mozgástér áll majd rendelkezésre. Ez elegendőnek tekinthető a mezőgazdasági ágazatban előforduló váratlan események kezelésére. Mindenesetre a Bizottság vállalta, hogy megtesz minden szükséges intézkedést annak biztosítására, hogy a KAP-kiadásokkal és azok finanszírozásával kapcsolatban hozott határozatokat, az állapotfelmérésről szóló megállapodást is ideértve, betartják.

A kifizetési előirányzatok tekintetében az IKM 23. pontjának negyedik bekezdése előírja, hogy minden felülvizsgálatnak biztosítania kell a kötelezettségvállalások és a kifizetések közötti megfelelő kapcsolat fenntartását. Az 1a. fejezet alá tartozó pótlólagos kötelezettségvállalások kifizetési profilja, valamint 2009-ben a kifizetések 2. fejezet alá tartozó kötelezettségvállalási előirányzatok csökkenésének (2 000 millió EUR) megfelelő csökkenése alapján a kifizetési előirányzatok éves felső korlátját módosítani kell.

A szélessávú internet vidéki területeken történő fejlesztésére, valamint az állapotfelmérés új kihívásaihoz kapcsolódó műveletek megerősítésére szánt 1 020 millió EUR tekintetében nem irányozták elő a kifizetési felső korlátok emelését.

Az alábbi táblázat összefoglalja a pénzügyi keretben lévő kötelezettségvállalási és kifizetési előirányzatok felső korlátainak javasolt változtatását. Valamennyi összeg folyó árakon szerepel:

[pic]

Összességében, a folyó árakon kifejezett kötelezettségvállalási és kifizetési előirányzatok általános felső korlátja tekintetében a felülvizsgálat zéró összegű.

A fenti változások eredménye az alábbi, a pénzügyi keretet folyó árakon tartalmazó táblázatában látható, amely magában foglalja a pénzügyi keretnek az IKM 16. pontjával összhangban[5], a GNI alakulásának megfelelően történő, 2010. évre vonatkozó technikai kiigazításait.

A pénzügyi keret felülvizsgálatáról szóló hivatalos határozatnak az IKM-ben rögzített alaptáblázatra kell hivatkoznia, amely 2004. évi konstans árakat tartalmaz. Ezért a folyó értéken szereplő összegeket – az IKM 16. pontjával összhangban – a 2 %-os éves fix deflátor segítségével át kell konvertálni 2004. évi árakra.

[pic]

Módosított javaslat

AZ EURÓPAI PARLAMENT ÉS A TANÁCS HATÁROZATA

a költségvetési fegyelemről és a pénzgazdálkodás hatékonyságáról és eredményességéről szóló, 2006. május 17-i intézményközi megállapodásnak a többéves pénzügyi keret tekintetében történő módosításáról

AZ EURÓPAI PARLAMENT ÉS AZ EURÓPAI UNIÓ TANÁCSA,

tekintettel az Európai Parlament, a Tanács és a Bizottság között létrejött, a költségvetési fegyelemről és a pénzgazdálkodás hatékonyságáról és eredményességéről szóló, 2006. május 17-i intézményközi megállapodásra[6] és különösen annak 21. és 22. pontjának első és második albekezdésére, valamint 23. pontjára,

tekintettel a Bizottság javaslatára[7],

mivel:

(1) Az Európai Parlament, a Tanács és a Bizottság a 2009. április 2-i háromoldalú találkozón az energiaágazatbeli és a szélessávú internettel kapcsolatos projektek – az infrastruktúrák és az energiaszolidaritás modernizálására irányuló európai gazdaságélénkítési terv keretében történő – finanszírozásáról, valamint a közös agrárpolitika 2003. évi félidei reformjának („állapotfelmérés”) értékelésével összefüggésben meghatározott új kihívásokhoz kapcsolódó műveletek megerősítéséről állapodott meg[8]. A finanszírozáshoz szükséges első lépés a 2007–2013 közötti időszakra szóló többéves pénzügyi keret felülvizsgálata az Intézményközi Megállapodás 21., 22. és 23. pontjával összhangban, hogy folyó árakon 2 000 millió EUR-val emeljék az 1a. alfejezet alá tartozó kötelezettségvállalási előirányzatok 2009. évi felső korlátját.

(2) Az 1a. alfejezet felső korlátjának megemelését teljes mértékben ellensúlyozza a 2. fejezet alá tartozó kötelezettségvállalási előirányzatok 2009. évi felső korlátjának 2 000 millió EUR-val történő csökkentése.

(3) Annak érdekében, hogy a kötelezettségvállalások és a kifizetések egyensúlyban legyenek, a kifizetési előirányzatok éves felső korlátját módosítják. A módosítás zéró összegű.

(4) A költségvetési fegyelemről és a pénzgazdálkodás hatékonyságáról és eredményességéről szóló intézményközi megállapodás I. mellékletét ennek megfelelően módosítani kell[9],

A KÖVETKEZŐKÉPPEN HATÁROZOTT:

Egyetlen cikk

A költségvetési fegyelemről és a pénzgazdálkodás hatékonyságáról és eredményességéről szóló intézményközi megállapodás I. melléklete helyébe e határozat melléklete lép.

Kelt Brüsszelben, -án/-én.

az Európai Parlament részéről a Tanács részéről

az elnök az elnök

MELLÉKLET

[pic]

[1] COM (2008) 859 végleges/2.

[2] HL C 139., 2006.6.14., 1. o.

[3] A Bizottság közleménye az Európai Parlamentnek, a Tanácsnak, az Európai Gazdasági és Szociális Bizottságnak és a Régiók Bizottságának – Ma beruházni a holnap Európájába, COM(2009) 36 végleges; Javaslat: az Európai parlament és a Tanács rendelete energiaágazatbeli projektek közösségi pénzügyi támogatásán alapuló gazdaságélénkítő program létrehozásáról, COM(2009) 35 végleges; Javaslat: a Tanács rendelete az Európai Mezőgazdasági Vidékfejlesztési Alapból (EMVA) nyújtandó vidékfejlesztési támogatásról szóló 1698/2005/EK rendelet módosításáról, valamint Javaslat: a Tanács határozata a 2007. január 1-je és 2013. december 31-e közötti időszakra vonatkozó közösségi vidékfejlesztési támogatás összege, annak éves bontása, valamint a konvergencia-célkitűzés alapján jogosult régiókban összpontosítandó legkisebb összeg meghatározásáról szóló 2006/493/EK határozat módosításáról, COM(2009) 38 végleges.

[4] A megállapodás a költségvetési fegyelemről és a pénzgazdálkodás hatékonyságáról és eredményességéről szóló intézményközi megállapodáshoz csatolt nyilatkozat formájában jön létre. A közösségi támogatásra jogosult projekteket az érintett jogi aktusokban határozzák meg.

[5] A Bizottság közleménye az Európai Parlamentnek és a Tanácsnak a pénzügyi keret a GNI alakulásának megfelelően történő, 2010. évre vonatkozó technikai kiigazításáról, COM(2009) 148 végleges, 2009.4.1.

[6] HL C 139., 2006.6.14., 1. o.

[7] A COM(2009) … végleges dokumentummal módosított COM(2008) 859 végleges javaslat/2.

[8] COM(2008) 800.

[9] E célból a fenti megállapodásból eredő számadatokat átszámolják 2004-es árakra.